Drie dood ná aanval by St Albans-tronkArgieffoto Die departement van korrektiewe dienste het alle besoeke aan gevangenes by die St Albans- korrektiewe sentrum in Port Elizabeth “met onmiddellike effek opgeskort tot verdere kennisgewing”. Drie gevangenes is dood en 25 gevangenes en vyf tronkbewaarders beseer ná ŉ mesaanval Maandag by die tronk. Volgens bronne het die aanval in die eetkamer van die tronk begin toe gevangenes ontbyt geëet het. Nooddienste, ŉ mediese helikopter en die polisie se honde-eenheid is na die chaotiese toneel ontbied waar meer as 20 persone beseer is. Logan Maistry, woordvoerder van die departement, het Dinsdag in ŉ verklaring gesê die adjunkminister van justisie en korrektiewe dienste, Thabang Makwetla, en Zach Modise, nasionale kommissaris van die departement van korrektiewe dienste, sal die tronk besoek en later ŉ mediakonferensie hou. Maistry het gesê die ondersoek duur voort en verdere inligting sal later bekend gemaak word.